AlexejDobrolubov/national_council_slovak_2010 huggingface dataset:
3. schôdza NR SR - 3. deň - A. dopoludnia
Dátum: 2023-11-16
Poslanec: Lackovič, Marek (PS)
Druh vystúpenia: Vystúpenie s faktickou poznámkou

80. Ďakujem veľmi pekne. Ďakujem ti, pani kolegyňa, že si sa dotkla aj veľmi dôležitej železničnej dopravy. Ja by som však upozornil na jednu podstatnú vec, ktorá v PVV-čku chýba, a to je v podstate konkretizácia, že ktorým úsekom sa vôbec je vôľa venovať, pretože jediný slovenský úsek je tam spomenutý Žilina – Košice a aj to len v tom smere, že by na ňom mali jazdiť vlaky rýchlosťou až astronomických 160 km/h. A druhá vec v tomto smere je tá, že my sme v podstate prenajali trať za 112 miliónov eur na deväť rokov súkromnému prepravcovi na trati Bratislava – Komárno, trati, ktorá obsluhuje viac ako 4 milióny cestujúcich ročne spolu, a vôbec sa nezmieňujeme v PVV-čku o tom, že táto trať potrebuje zdvojkoľajnenie, pretože to je kľúčové k tomu, aby sme vôbec túto verejnosť obslúžiť dokázali. Ďakujem veľmi pekne.
3. schôdza NR SR - 2.deň - A. dopoludnia
Dátum: 2023-11-15
Poslanec: Lackovič, Marek (PS)
Druh vystúpenia: Vystúpenie s faktickou poznámkou

36. Ďakujem pekne. Pán kolega, pán poslanec Pollák, vy ste spomenuli moju obľúbenú tému budovanie vodovodov a kanalizácií, tak tu by som vám rád ozrejmil skutočnosť, že tie sa uplynulé tri roky nebudovali predovšetkým vďaka tomu, že odbory starostlivosti o životné prostredie spadajúce pod okresné úrady, ktoré stavebné povolenia týchto stavieb na Slovensku gestorujú a vydávajú, tieto stavebné povolenia prakticky nevydávali, a to práve vďaka vášmu hnutiu a vašej masívnej a hromadnej výmene všetkých prednostov okresných úradov v tejto krajine, ktorá sa bez akýchkoľvek výberových konaní odohrala bezprostredne po vašom nástupe v roku 2020 a ktorá na okresných úradoch spôsobila paralýzu a hry o tróny, ktorá trvá dodnes a ktorých rukojemníkmi sa stali tí najdôležitejší obyvateľky a obyvatelia Slovenskej republiky, ktorí a ktoré sú dodnes bez pitnej vody. Najsmutnejšie pritom na tom je to, že babičky si chodia po pitnú vodu do cisterny popri smart lavičkách s wifi a fotovoltikou. Ďakujem pekne. (Potlesk.)
3. schôdza NR SR - 1.deň - B. popoludní
Dátum: 2023-11-14
Poslanec: Lackovič, Marek (PS)
Druh vystúpenia: Vystúpenie s faktickou poznámkou

77. Ďakujem pekne. Pozorne som si vypočul kolegu Richtera a musím konštatovať, žiaľ, že ma mrzia niektoré veci, ktoré tu zazneli. Ja som teda už ako starosta Hviezdoslavova postavil nejakú tú materskú školu. Máme jednu z najmodernejších budov aktuálne na Slovensku postavenú v uplynulých rokoch. Príďte sa pokojne pozrieť, pozývam vás, a naozaj v nej nemáme žiadne tretie toalety, musím konštatovať. Poprosil by som preto, ako už naozaj nestrašme, neblúznime, nevymýšľajme. Máme stagnujúcu ekonomiku, máme zdevastované zdravotníctvo, máme zastaralé školstvo, v ktorom je dnes učiteľ matematiky alebo fyziky prakticky vyhynutý druh. Máme znevýhodnené menšiny, máme rozpadajúce sa regióny, ale my tu riešime toalety v škôlkach. Skúsme byť normálni, skúsme byť vecní. V dokumente 21-krát spomínate, že vytvoríte podmienky. Zabudli ste tam však dať aj nejaké záväzky. Kde sú? Kde je zodpovednosť? Kde sú nejaké ambície? Kde je budúcnosť? Ďakujem.
39. schôdza NR SR - 10.deň - B. popoludní
Dátum: 2025-09-24
Poslanec: Ľupták, Pavel (SNS)
Druh vystúpenia: Vystúpenie s faktickou poznámkou

Ja nevychádzam z úžasu z pozitívneho nadšenia, koľko tu máme na strane liberálneho spektra dobrých obhajcov kresťanstva, odborníkov na kresťanstvo a tak ďalej. Všetkým pripomínam a občanom Slovenskej republiky, že tento sviatok nebude zrušený trvale, ale iba dočasne, zatiaľ na jeden rok a že z hľadiska katolíckej, nejakých predpisov, tak to ani nie je prikázaný sviatok. Prikázaný sviatok znamená, že katolícky veriaci má povinnosť ísť do kostola. Viete, takže ja si myslím, že aj ten Svätý otec, keď ste sa s ním tak oháňali, že teda aký, chudák, bude z toho zhrozený, tak asi chápe našu ekonomickú situáciu a my si pekne dáme rok času na rozmyslenie, vyhodnotíme konsolidáciu, ako to urobíme, hej. Takže keby sme si dali akýkoľvek iný sviatok, zas budete vrieskať, že je to zle a zas budete nás obracať v opise, takže vy, čo ste, čo nechodíte do kostola ako pán Pročko tuto vám vraví, že vyznáva, ja neviem čo, všetky náboženstvá rešpektuje, tak láskavo buďte ticho a nehovorte o tom, čo, čomu nerozumiete. Ďakujem pekne. (Potlesk.)
39. schôdza NR SR - 10.deň - B. popoludní
Dátum: 2025-09-24
Poslanec: Ľupták, Pavel (SNS)
Druh vystúpenia: Vystúpenie s faktickou poznámkou

Pán kolega Krajčí povedal o zákaze zisku zdravotných poisťovní. Úplne s vami súhlasím. A ak sa dobre pamätám, tak v roku 2007, alebo kedy to tu navrhol premiér Fico, teda spolu so stranou SMER, ale tie zdravotné poisťovne to dali na Ústavný súd a Ústavný súd rozhodol, že to takto nemôže byť, v roku 2011. Takže odvtedy tá chudoba na Slovensku čakala na to, až vy prídete do vlády a budete mať ústavnú väčšinu. Prišli ste do vlády, OĽANO, získali ste ústavnú väčšinu, chceli ste opravovať Slovensko, zastaviť oligarchov, zastaviť kradnutie v miliardách eur a tak ďalej. A na prelomenie zákazu Ústavného súdu, čo sa týka zisku, je potrebná ústavná väčšina v tomto pléne. Ak sa mýlim, nie som právnik, tak nech ma právnici opravia, že nemám pravdu, a ústavnú väčšinu už nemôže, o ústavnej väčšine, ktorá rozhodne o zákone v tomto pléne, na to už nemá Ústavný súd dosah. Tak sa pýtam, prečo ste toto neurobili, keď ste mali vládu, ešte ste boli dobre naštartovaní optimisticky, kým ste sa pohádali, a stratili ste ústavnú väčšinu. Malá poznámka k pánovi Pročkovi, aj keď to neni, neni predrečník. Pán Pročko, vy ste si nečítali návrh konsolidácie, že tu sa zdaňujú bohatí? Že sa tu zavádza svojím spôsobom progresívna daň, tak čo by ste ešte chceli? Tak si to prečítajte, o čom rokujeme... ===== ...optimisticky, kým ste sa pohádali a stratili ste ústavnú väčšinu. Malá poznámka, pánovi Pročkovi, aj keď to neni, neni predrečník. Pán Pročko, vy ste si nečítali návrh konsolidácie, že tu sa zdaňujú bohatí? Že sa tu zaviedla, zavádza svojim spôsobom progresívna daň, tak čo by ste ešte chceli. Tak si to prečítajte o čom rokujeme, a potom komentujte. Alebo iba nám dajte pozmeňovací návrh, že nechcete toľko a toľko percent, ale chcete dvakrát toľko. Ďakujem pekne.
39. schôdza NR SR - 10.deň - A. dopoludnia
Dátum: 2025-09-24
Poslanec: Ľupták, Pavel (SNS)
Druh vystúpenia: Vystúpenie s faktickou poznámkou

Pán kolega Čaučík, svoje vystúpenie ste začali takým citátom Goebellsa: stokrát opakovaná lož sa stáva pravdou. A ja by som sa o tohto odrazil. Vaše vystúpenie, ale aj mnohých vašich kolegov na túto tému, týchto kasín, toto tu zaznelo snáď 30 krát, to je takisto svojím spôsobom stokrát opakovaná lož, ktorá sa stáva pravdou. Minister Huliak reagoval na vývoj technológií, online technológií v posledných rokoch, ktoré žiadna iná vláda na toto nereagovala. A preto v záujme poriadku na tom trhu s hrami sa tu navrhuje zákaz takzvaných online kasín, ktoré nám ničia tie rodiny, lebo tam nie je možné registrovať hráčov. Tento zákaz, zjednotenie tejto politiky hráčskej, prinesie štátnemu rozpočtu 200 až 300 miliónov eur. Toto je nóvum, ktoré treba pochváliť, ale nikto z poslancov sa ešte pri tomto nezastavil. A áno, potom diskutujme, či zjednotenie daňovej sadzby medzi online a kamennými kasínami nám prinesie ďalších pár miliónov alebo pár desiatok miliónov eur. To je legitímna debata. Ale k tomuto balíku, ktorý musíte spomenúť. Je to tak, že práve my týmto návrhom, že sa zakazujú online hry, chceme chrániť aj tie rodiny. Lebo aj ja vo svojom okolí poznám mnohých ľudí, skutočne mnohých, ktorí prepadli tejto vášni. Ja si to inakšie neviem predstaviť, jak sa tomu dá prepadnúť, ale psychologovia to snáď vedia vysvetliť, čomu som ja prepadol. To je občas dobre si zahrať mariáš, kartovú hru. Takže buďme korektní, pochváľme ministerstvo, ale potom dávajme konštruktívne návrhy. Ďakujem pekne.
39. schôdza NR SR - 10.deň - A. dopoludnia
Dátum: 2025-09-24
Poslanec: Ľupták, Pavel (SNS)
Druh vystúpenia: Vystúpenie s faktickou poznámkou

Ďakujem pekne, pán predsedajúci. Pán poslanec mal takú peknú reč ako tak takým fajn hlasom. Ste z klubu Kresťanskodemokratického hnutia, tak ja snáď začnem citátom z Biblie. Matúš, kapitola 7, verš 1-5. Vieme, čo tam je? Je tam taký citát. Prečo hľadáš smietku v oku druhého, keď nevidíš brvno vo svojom oku. Takto nejak sa to tam píše a taký dojem som mal z toho vášho príspevku. Samozrejme, že máme v úvodzovkách veľa štátnych tajomníkov, ale tie prostriedky sú v rámci balíku teda na mzdy, ktoré sú na ministerstve a tak to je tá smietka v oku a tá férovosť a to brvno v oku svojho blížneho je to, že nikto z týchto diskutujúcich, ktorí tu boli či v rozprave o skrátenom konaní prvom čítaní, ani v tomto druhom čítaní nepovedal, že prvé, čo táto vláda spravila a ministri, že zrušili stovky dohodárov naprieč všetkými ministerstvami, ktoré stáli mnoho stoviek miliónov eur v rámci, v rámci bačovania bývalej vlády. Dohodárov, ktorí neboli zamestnanci, ktorí si mohli robiť, čo chcú, ktorých nikto nemohol odkontrolovať. To bolo priame rozkrádanie. To brvno v oku druhého, že nikto z vás sa nespýtal progresívneho zastupujúceho premiéra dočasného pána Ódora, prečo dal Sorosovej nadácii 20 miliónov eur a načo tie prostriedky boli použité. Toto vám nevadí? Vadia vám dvaja, traja štátni tajomníci z tých istých z nových prostriedkov? To brvno v oku druhého samozrejme ... (Prerušenie vystúpenia časomerom.)
35. schôdza NR SR - 3.deň - B. popoludní
Dátum: 2025-05-29
Poslanec: Ľupták, Pavel (-)
Druh vystúpenia: Vystúpenie s faktickou poznámkou

65. Ďakujem pekne. Ja tu na pozícii spravodajcu nesedím teraz ako politik a obhajca Ruskej federácie, ale ako člen hospodárskeho výboru a zameriam sa iba na veci, ktoré sa týkajú ekonomiky. Takže Česko, Poľsko rastie, áno, a dokonca nás v mnohých parametroch dobiehajú a predbiehajú aj Bulharsko, Rumunsko a ďalšie štáty. A je to hlavne preto, že my ako malá ekonomika sme prijali euro a teraz nám neostáva v týchto zlých ekonomických časoch nič iné, iba sa zadlžovať a je veľmi ľahko, že môžeme spadnúť na tzv. grécku cestu. Toto je tá akože jedna príčina. A čo sa týka ekonomiky Slovenska, tak máme ešte dva dobré ukazovatele. Máme stabilný bankový systém, alebo relatívne stabilný, a máme vysokú zamestnanosť, alebo malú nezamestnanosť. Ale ak sa nám zhoršením politiky z titulu sankcií proti Ruskej federácii zhorší zamestnanosť, zdražejú nám výrazne vstupy energií, tak nám stúpne nezamestnanosť. Keď nám stúpne nezamestnanosť, prejaví sa to na schopnosti obyvateľova a firiem splácať úvery a bankový systém bude výrazne ohrozený a môže až skolabovať. V tejto ekonomike jednoducho sú také pravidlá, že to všetko so všetkým súvisí. Ešte raz, nechcem sa tu venovať, kto bol agresor, kto nebol agresor, či to bola vyprovokovaná alebo nevyprovokovaná agresia, my poslanci Slovenskej republiky sme povinní na prvom mieste hájiť záujmy občanov Slovenskej republiky, nie Ameriky, nie Mongolska, nie Ukrajiny, nie Ruska, Slovákov, na to sme boli zvolení. Ďakujem.
35. schôdza NR SR - 3.deň - B. popoludní
Dátum: 2025-05-29
Poslanec: Ľupták, Pavel (-)
Druh vystúpenia: Vystúpenie s faktickou poznámkou

59. Ja by som chcel reagovať na poslankyňu poslednú, ktorá mala vystúpenie, tuším, to bola pani Jurík, áno. Viete, mne sa ako človekovi, ktorý má nejaké skúsenosti aj z bývalého režimu, veľmi ťažko počúva taká tá argumentácia akože musíme byť totálne pro európski a musíme Putinovi ukázať nejakú silu a tak ďalej. Také tie heslá naše pevné zakotvenie v Európskej únii, to ma pichá, keď to počujem z opozície aj z koalície. V bývalom režime sme boli pevne zakotvení v socialistickej sústave a so Sovietskym zväzom na večné časy. A kde sú tie večné časy a kde je ten Sovietsky zväz? Tak neoperujme s takýmito pojmami. V sľube poslanca sme všetci skladali sľub a bola tam veta: „Svoje povinnosti budem vykonávať v záujme občanov Slovenskej republiky." V záujme občanov Slovenskej republiky je, za prvé, mier, za druhé, hospodárska prosperita, sme povinní zabezpečiť dobrý, slušný život každému jednému obyvateľovi Slovenska, a potom je tam kopec ďalších vecí, samozrejme, duchovný rozvoj a iné veci. Takýmito sankciami, ktoré Európska únia uvaľuje na Ruskú federáciu, za prvé, likviduje sama seba, ale extrémne ťažké dopady na hospodársku situáciu sú práve na Slovensko, ako malá krajina, otvorená ekonomika, energeticky sme, čo sa týka plynu, ropy, tzv. na začiatku rúry z pohľadu toho Východu, Východu a na konci rúry z pohľadu Západu. Toto takáto bezhlavá sankčná politika môže do budúcna znamenať ekonomickú likvidáciu Slovenskej republiky a toto ako poslanci nesmieme do... (Prerušenie vystúpenia časomerom.)
35. schôdza NR SR - 3.deň - A. dopoludnia
Dátum: 2025-05-29
Poslanec: Ľupták, Pavel (SNS)
Druh vystúpenia: Vystúpenie s faktickou poznámkou

73. Ďakujem pekne za slovo. Pán poslanec Matovič, krátka faktická poznámka na vaše vystúpenie, dve minúty na to nebudú stačiť, pretože ak by som mal vyvrátiť všetky vaše polopravdy a klamstvá, tak to je tak na dve hodiny. Ale dovoľte mi, vážení kolegovia aj pán Matovič, vysloviť také krátke varovanie občanom Slovenskej republiky. Ja vás varujem dať hlasy tomuto človeku a tejto strane v budúcich parlamentných voľbách. Už mal jeden pokus dokázať tie svoje protikorupčné reči, že ich zhmotní do nejakých skutkov a akorát po právnej stránke a ekonomickej rozvrátil Slovenskú republiku. Ak sa necháte znova oblbnúť týmto človekom, ktorý síce pekne reční, ale, a dáte mu tie hlasy, tak Boh ochraňuj tento štát. Nebude nám už pomoci. Ďakujem pekne. (Potlesk.)
33. schôdza NR SR - 3.deň - B. popoludní
Dátum: 2025-03-27
Poslanec: Ľupták, Pavel (-)
Druh vystúpenia: Vystúpenie s faktickou poznámkou

127. Ďakujem pekne. Pán kolega Hlina, ja normálne sa ku vám prihlásim na školenie nejaké rétorické, vy to teda viete tak perfektne odprezentovať. Ale priznám sa, určite by som s vami aj v mnohom súhlasil, len s jednou vecou s vami nesúhlasím vo vašom vystúpení. Vy ste v tomto konkrétnom príspevku o hale v Šamoríne hovorili, vy, vy ste to urobili. A ja sa pýtam, kto? Poslanci HLAS-u, ministri za SMER alebo poslanci za SMER, alebo ja? Alebo kto? Ak sa vám na tejto zmluve a hale a umiestnení niečo nepáči, tak sú tu konkrétne mená, ktoré sa pod to podpísali a sú za to zodpovedné, a to jednoducho nezaznelo. Tak by som odporúčal nezovšeobecňovať a zacieliť tam, kde ten problém vznikol ak tam vidíte problém. Len toľko, ďakujem.
33. schôdza NR SR - 1.deň - B. popoludní
Dátum: 2025-03-25
Poslanec: Ľupták, Pavel (-)
Druh vystúpenia: Vystúpenie s faktickou poznámkou

87. Ďakujem pekne za slovo, pán predsedajúci. Ako, pán poslanec Hlina, vy ste fakt ako výborný rečník, klobúk dole. Počúval som aj vystúpenie pani Stohlovej. Nevychádzam z úžasu, že čo si to vlastne dovoľujete. Vy máte aké vzdelanie, pán poslanec Hlina? Neviem, či máte vôbec nejakú vysokú školu. Áno, pán Ševčík je generál, je vojak, je policajt, ja som strojný inžinier, ale som tu v hospodárskom a finančnom výbore. Ako strojár napríklad mám aj štátnice z elektrotechniky. Viedol som nejaké spoločnosti od troch tisíc zamestnancov, teda bol som vo vedení. Čo tým chcem povedať, že my máme iné vzdelanie a iné životné skúsenosti, ako máte vy, a ani nedovidíte aké. V tejto sále v tomto momente sedia traja podpredsedovia Národnej koalície a my budujeme odborné tímy a všetky tieto veci, pôdohospodárstvo, ekonomika, školstvo, preberáme v odborných tímoch. My tu nie sme len tak náhodou, že sme sa ocitli na kandidátke Slovenskej národnej strany a do ničoho sa nevyznáme. Pán Malatinec dlho, dlhé roky pôsobí fyzicky v kultúre a rozumie tomu a okolo neho sa buduje ďalší odborný tím. Spomínali ste to tú Európsku úniu a že pán Ševčík je proti Európskej únii a kritizuje a tak ďalej. Dám rečnícku otázku do pléna. Predsedníčka EÚ alebo Komisie EÚ pani Leyenová, aké to má vzdelanie? Lekár, gynekológ? Bola ministerka obrany Nemeckej republiky a teraz je šéfka Európskej komisie. Akú má kvalifikáciu na riadenie tohto... (Prerušenie vystúpenia časomerom.)
19. schôdza NR SR - 14.deň - A. dopoludnia
Dátum: 2024-10-03
Poslanec: Ľupták, Pavel (SNS)
Druh vystúpenia: Vystúpenie s faktickou poznámkou

30. Pán kolega Jakab, ja fakt v mojom veku už ťažko znášam takúto demagógiu, ako hovoríte. Prvá poznámka k tej matke, ktorá bola na finančnom výbore. Tú matku som tam pozval ja, komunikoval som s ňou dlhšie ústne aj písomne. Pôsobil som v hnutiach kresťanských rodín a poznám desiatky mnohodetných kresťanských rodín. Ja by som si vyprosil tú demagógiu, akou ste tu kvázi ohovorili ministra Kamenického, pretože on neurobil nič iného, iba keď sa pani prihlásila, tak ju prosil, aby sa identifikovala, či je to verejnosť, či je to zástupkyňa, ja neviem, médií, alebo nejakého ministerstva a tak ďalej. A vy dobre viete, že to nefunguje tak, že niekto dá nejaký návrh na finančnom výbore a minister zrazí päty a hneď povie bez prípravy a prepočtov: „Máte pravdu, zakomponujeme, znížime dane.“ To takto nefunguje a vy to viete, a preto je to demagógia. Druhá poznámka k tej zbrojnej výrobe. Ách, väčšina Slovenska a všetky domy, ktoré sú tu postavené, alebo väčšina domov, je vybudovaná – v úvodzovkách – na krvi, na našom socialistickom zbrojárskom priemysle, kde som pracoval, ako výrobal... ako projektant nových výrob a aj ekonomický námestník štátnej spoločnosti, ktorá exportovala tieto vyrobené zbrane do zahraničia. A vy v čase... v ťažkých časoch konsolidácie opäť populizmus a si poviete: „No, my tu ale predávame zbrane na Ukrajinu, že to už neni zadarmo, ale za peniaze.“ No tak zrušme zbrojnú výrobu za podmienky, že ju zrušia Američania, Rusi, Nemci a všetci ostatní, ja som všetkými desiatimi za. Ale inakšie tento váš návrh a uštipačná poznámka, to je ekonomická dýka všetkým občanom Slovenska do chrbta. Ďakujem pekne. (Potlesk.)
19. schôdza NR SR - 10.deň - B. popoludni
Dátum: 2024-09-26
Poslanec: Ľupták, Pavel (SNS)
Druh vystúpenia: Vystúpenie s faktickou poznámkou

52. Ďakujem pekne. Toto vystúpenie pána Matoviča treba si stiahnuť a dobre ho archivovať a púšťať ďalším generáciám. Prečo? Teraz dobre počúvajte. Slovensko zbankrotuje. To je iba, to je, toto je holý fakt. Budeme sa akurát, môžme sa dohadovať o tom, kedy, či to bude o 30 rokov, alebo o 15, alebo o osem, alebo o 45. Z tejto dlhovej pasce nie je úniku a zdôvodnenie toho, čo hovorím, je v prejave pána Matoviča. On hovoril, toto som dal, toto sme dali, toto sme dali, toto sme dali. Dokonca vláde sme nechali 8 alebo 10 mld. Ale toto povie jedným dychom a druhým dychom povie, no ale to bolo na pôžičku. Sme si napožičiavali lacno. Ale no dobrý národohospodár musí povedať, za tie požičané peniaze, tie sme pretavili na toľko a toľko investícií a tie investície už prinášajú peniaze alebo za päť rokov začnú prinášať, toľko nových úsekov diaľnic sme rozostavali a tak ďalej. Tak takto sa riadi ekonomika štátu. Ja nevychádzam z úžasu, ja som nový poslanec, ja s tým sajrajtom nemám nič, čo tu bol v minulosti. A kukám sa vedľa, vy tomu ako somárikovia tlieskate. Zdôvodneniu, prečo Slovensko bankrotuje, takto tu capkáte jak idioti. Prepáčte, že sa tu rozčuľujem. Ja si pripadám, že som v nejakom panoptiku. Takto keby sa riadi, keby som riadil moju živnosť, tak skrachujem nie za mesiac, za dva týždne. A toto všetci poslanci, pardon, skoro všetci, čo tu kvákajú, považujú za normálne a vládnu koalíciu, ktorá sa snaží ten nevyhnutný bankrot oddialiť o 50 rokov, tak hovoríte, že my ožobračujeme ľudí. Toto sa mi sníva. Občania Slovenskej republiky, ak ešte raz uveríte tomuto populistovi, Boh ochraňuj Slovensko, druhú šancu už nedostaneme. (Potlesk a reakcie z pléna.)
19. schôdza NR SR - 10.deň - A. dopoludnia
Dátum: 2024-09-26
Poslanec: Ľupták, Pavel (SNS)
Druh vystúpenia: Vystúpenie s faktickou poznámkou

38. Ďakujem pekne. Pán poslanec Hajko, dávali ste nám za vzor českú vládu Petra Fialu, ako zodpovedne hospodári s verejnými financiami. Ja by som si vás tu dovolil trošku poopraviť. Za prvé, rozdiel medzi českou a slovenskou ekonomikou je v tom, že Česi majú vlastnú menu, vlastnú centrálnu banku a tvrdo doplácajú cez infláciu na zvýšené vojnové výdavky, ktoré sú v súvislosti s vojnou na Ukrajine. Patria k druhým najväčším vojnovým štváčom po Poliakoch v Európe a možno aj na svete. A to, čo ste, taký ten vzor spravovania alebo konsolidovania verejných financií, tie vnútorné zdroje, ktoré ste povedali, tak medzi ne patrí aj zastavenie alebo významné zníženie valorizácie dôchodcov. A takto vláda, že okradla vlastne dôchodcov, získala niekoľko 100 mld. českých korún. Snáď nechcete povedať, že toto má urobiť aj slovenská vláda, prestať valorizovať slovenským dôchodcom dôchodky a získané peniaze na konsolidáciu nášho štátneho rozpočtu. Toto jednoducho nie je naša politika, ide priamo proti ľuďom. Ďakujem pekne.
39. schôdza NR SR - 13.deň - B. popoludní
Dátum: 2025-09-29
Poslanec: Mačicová, Zdenka (HLAS - SD)
Druh vystúpenia: Vystúpenie v rozprave

Vážený pán predsedajúci, vážené panie poslankyne, páni poslanci. V súlade s § 73 zákona o rokovacom poriadku, som bola určená výborom za spravodajcu k predloženému návrhu zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko ministerstva financií a ministerstva hospodárstva. Vychádzam z oprávnení, ktoré pre mňa ako spravodajcu vyplývajú z § 73 zákona o rokovacom poriadku čítam, čo vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Výbor Národnej rady pre financie a rozpočet a Ústavnoprávny výbor Národnej rady. Za gestorský výbor navrhujem výbor Národnej rady pre financie a rozpočet. Zároveň odporúčam, aby výbory uvedený návrh prerokovali do 30 dní a gestorský výbor do 39 dní od jeho prerokovania v prvom čítaní na schôdzi Národnej rady Slovenskej republiky. Pán predsedajúci, otvorte, prosím, všeobecnú rozpravu.
39. schôdza NR SR - 13.deň - B. popoludní
Dátum: 2025-09-29
Poslanec: Mačicová, Zdenka (HLAS - SD)
Druh vystúpenia: Vystúpenie v rozprave

Vážený pán predseda, vážené panie poslankyne, páni poslanci, výbor pre financie a rozpočet ako gestorský výbor k návrhu poslancov Národnej rady Slovenskej republiky Vladimíry Marcinkovej, Vladimíra Ledeckého a Mariána Viskupiča na prijatie uznesenia Národnej rady Slovenskej republiky k ústavnému zákonu č. 493/2011 Z. z. o rozpočtovej zodpovednosti a povinnostiam z neho vyplývajúcich (tlač 993) podáva Národnej rade Slovenskej republiky, túto informáciu. Predseda Národnej rady svojim rozhodnutím č. 1041 z 8. septembra 2025 pridelil návrh poslancov Národnej rady Slovenskej republiky Vladimíry Marcinkovej, Vladimíra Ledeckého a Mariána Viskupiča na prijatie uznesenia Národnej rady Slovenskej republiky k ústavnému zákonu č. 493/2011 Z. z. o rozpočtovej zodpovednosti a povinnostiam z neho vyplývajúcich (tlač 993) na prerokovanie výboru pre financie a rozpočet ako aj gestorskému výboru. Výbor pre financie a rozpočet neprijal uznesenie, nakoľko, návrh uznesenia nezískal súhlas nadpolovičnej väčšiny prítomných poslancov podľa čl. 84 ods. 2 Ústavy Slovenskej republiky a § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Z celkového počtu 12 poslancov výboru Národnej rady Slovenskej republiky pre financie a rozpočet bolo prítomných 10 poslancov. Za návrh predneseného uznesenia hlasovali 3 poslanci, 1 poslanec hlasoval proti a 6 poslanci sa hlasovania zdržali. Prílohou tejto informácie je návrh na uznesenie Národnej rady Slovenskej republiky z jej predloženého návrhu poslancov. Pán predseda, otvorte, prosím, všeobecnú rozpravu.